આજનું વિજ્ઞાન પણ કહે છે કે નેવું ટકા રોગ માનસિક તકલીફોને કારણે જ ઉદભતા હોય છે. તેને સાયકો સોમેટિક પણ કહેવાય છે. આજે લાભપાંચમ છે એટલે શાણા વેપારીની જેમ આજે આપણે લાભની જ વાત કરવાની છે. લાભ એ જ જે આપણને સુખ-શાંતિ આપે. સતત અભાવ અને અસુખ આપે તેને લાભ કહી શકાય જ નહીં. આજે આપણે ચોપડામાં શુભલાભ લખવાની સાથે આપણો કેટલોક સમય પણ દાનમાં આપવાનો છે તે લખી લેવું જોઈએ. આજે માણહું પાસે ટેમ જ નથી એવું ય વારંવાર સાંભળવા મળે છે. આપણે રોજ કેટલો સમય મેસેજ ફોર્વડ કરવામાં અને નકામા મેસેજીસ વાંચવામાં વીતાવીએ છીએ તો ખ્યાલ આવશે કે રોજનો એકાદ કલાક આપણે વેડફી દેતા હોઈએ છીએ. વધારે હોવાની શક્યતા છે પણ એક કલાકની વાત હાલ તો કરીએ. ગયા વરસે યુનાઈટેડ હેલ્થ ગ્રુપે એક અભ્યાસ કર્યો તેમાં જણાયું કે જે વ્યક્તિઓએ બીજાના ચહેરા પર સ્મિત લાવવાનો પ્રયાસ કર્યો છે. જે લોકોએ બીજાને મદદરૂપ થવા માટે જાતે સમય આપ્યો છે તેમણે સુખશાંતિનો અહેસાસ કર્યો છે. આવા 96 ટકા લોકોને જીવનનો ખરો અર્થ મળ્યો છે. આપણું મગજ કેટલાક કેમિકલ લોચા કરી શક છે જેને લીધે સુખ અને અસુખનો અહેસાસ થતો હોય છે. સતત અસુખનુ કેમિકલ આપણને બેચેન રાખે છે. શરીરમાં કશેક સતત એ બેચેની કણાની જેમ પીડા બનીને ભોંકાયા કરે છે. એ અસુખ આપણા શરીરમાં સ્ટીફનેસ એટલે કે જડતા લાવે છે. શરીરની લવચીકતા ઓછી થતાં તે સહજતાથી મુવમેન્ટ નથી કરી શકતું. હા ક્યારેક જેન્યુઈન શારીરિક તકલીફો પણ હોઈ શકે છે, પણ તમે જોયું હશે કે મનમાં અસુખ ન હોય તો ગમે તેટલી શારીરિક તકલીફો પણ સારું જીવન જીવનારને સંતોષી અને શાંતિથી જીવતાં રોકી શકતી નથી. આ કેમિકલ લોચાને આપણે જાતે ટ્રીગર કરી શકીએ છીએ. અભ્યાસીઓ કહે છે કે તમારો સમય બીજાને આનંદ આપવા માટે વાપરશો ત્યારે તમારું મગજ સુખનો કેમિકલ રિલિઝ કરે છે. કોઈ માંદાની સેવાચાકરી. કોઈ વડિલ કે વૃદ્ધને મદદરૂપ થવું કે ગરીબ બાળકોને ભણાવવા, કોઈની એકલતા દૂર કરવી, આપણી આસપાસના વિસ્તારની ગંદકી સાફ કરવી વગેરે અનેક બાબતો જેમાં આપણને આર્થિક લાભ ન થવાનો હોય તે છતાં જે આનંદ-સુખનો અનુભવ થઈ શકે છે તે પૈસાના લાભ મેળવવાથી નથી થઈ શકતો. પૈસાની પણ જરૂર છે જીવનમાં પણ માત્ર પૈસાના લાભથી સુખ-શાંતિ કે શુભ થઈ શકતું નથી.